ועדת הפנים והגנת הסביבה, כנסת 20, פרוטוקול מספר 730, 2018-11-05 09:05

יואב קיש: שלום, בוקר טוב, אני פותח את ישיבת ועדת הפנים והגנת הסביבה בנושא חשדות לזיופים לבחירות למועצת העיר בני ברק.

יואב קיש: יש לנו את יחיאל מלכה, מנהל ועדת הבחירות בני ברק, אורן תמיר, סגן מנהל ועדת הבחירות, בני ברק.

יואב קיש: יש לנו את כרמית פנטון שהיא ממונה על מחוז תל אביב.

יואב קיש: מהמשטרה, ראש מדור חקירות, סנ"צ גלעד בהט.

יואב קיש: עיריית בני ברק, אריאל ניר לא נמצא.

יואב קיש: חיים סרצ'וק, חבר ועדת הבחירות למועצת העיר בני ברק מטעם הליכוד, נכון?

יואב קיש: ויעקב וידר, חבר מועצת העיר שנבחר.

יואב קיש: יש עוד רשימה ארוכה של תושבים, חלקם בטח מועמדים שנמצאים פה איתנו, אז קודם כול שלום לכולם.

יואב קיש: קודם כול אני אומר שאנחנו בוועדת הפנים נעשה דיון מסודר על כל התנהלות הבחירות.

יואב קיש: אחד הדברים שכולם פונים אלי זה מה קרה לאתר וכל הדברים.

יואב קיש: יש הרבה דברים.

יואב קיש: נעשה דיון מסודר.

יואב קיש: כרגע נקבעו שני דיונים דחופים עם חשד לזיוף בחירות, אחד זה מה שאנחנו דנים עכשיו על בני ברק והשני בתל אביב.

יואב קיש: דרך אגב, שניהם סביב קולות המעטפות הכפולות, נקרא לזה, כי זה לא רק חיילים, זה כל מה שקשור למעטפות כפולות.

יואב קיש: זה נקבע ליום רביעי, גם דיון דחוף.

יואב קיש: אני מניח שנראה אותך גם ביום רביעי, אם כך.

יואב קיש: כרגע אנחנו עוסקים בנושא בני ברק כאשר הטענות הן בעצם מסיעת הליכוד כלפי ההתנהלות של הבחירות.

יואב קיש: אני רוצה לשמוע רגע מי רוצה לייצג את סיעת הליכוד בהתנהלות ומה הוא ראה.

יואב קיש: בבקשה, סרצ'וק.

חיים סרצ'וק: שמי חיים סרצ'וק, אני בא כוח סיעת הליכוד בבני ברק.

חיים סרצ'וק: סיעת הליכוד בעיריית בני ברק היא סיעת בת של סיעת הליכוד בכנסת ואני בא כוח הסיעה.

חיים סרצ'וק: יעקב שהוא יו"ר הסיעה, הוא גם ממלא המקום שלי כבא כוח.

חיים סרצ'וק: אני אתן קצת רקע בשביל להבהיר את העניין.

חיים סרצ'וק: מייד אחרי הגשת הרשימות, בעצם במועד אישור הרשימות הייתה ישיבה של ועדת הבחירות, ישיבה חשובה, בעצם ישיבה אחרונה לפני הבחירות.

חיים סרצ'וק: למעשה רק לאחר הישיבה נודע לנו על קיומה.

חיים סרצ'וק: יום קודם לכן פגשתי את יחיאל.

חיים סרצ'וק: הייתה לנו פגישה.

חיים סרצ'וק: הוא אמר לי שיש יום אחר כך איזשהו הליך פורמלי לגבי אישור הרשימות.

חיים סרצ'וק: בפועל רק לאחר הישיבה התברר לנו שהייתה ישיבה של ועדת הבחירות שהתקבלו בה החלטות חשובות ודברים מהסוג הזה.

חיים סרצ'וק: יחיאל דיבר עם יעקב ושאל אותו למה הוא לא הגיע, כי נשלחה לו הזמנה במייל.

חיים סרצ'וק: יעקב אמר לו שהוא ממלא מקום.

חיים סרצ'וק: א', בחוברת הגשת הרשימות אין בכלל כתובת מייל.

חיים סרצ'וק: יש שם טלפונים בלבד.

חיים סרצ'וק: ב', אני בא כוח הרשימה.

חיים סרצ'וק: הוא ביקש ממנו להתנהל אך ורק מולי, טלפונית, ואכן גם אני ויחיאל דיברנו באותו יום.

חיים סרצ'וק: הייתה לנו שיחת טלפון.

חיים סרצ'וק: אמרתי לו שמבחינתנו לא קיבלנו בכלל הזמנה לישיבת ועדת הבחירות, אבל לא ראינו לנכון לעשות מהומה למרות שלדעתנו היה גם מחטף בעניין הזה.

חיים סרצ'וק: באמת מאותו רגע עד יום הבחירות כולל יום הבחירות ההתנהלות הייתה מולי, טלפונית, הגשת פתקי הצבעה, הגעה למקומות מסוימים, איסוף פתקים.

חיים סרצ'וק: כל ההתנהלות הייתה מולי טלפונית.

חיים סרצ'וק: כך היה עד יום הבחירות כולל יום הבחירות.

חיים סרצ'וק: יום לאחר יום הבחירות, ביום רביעי האחרון בעצם, אני מגלה באיזושהי קבוצת וואטסאפ שיש איזושהי ספירת קולות בבניין העירייה.

חיים סרצ'וק: אני מאוד מופתע, אף אחד לא דיבר איתי.

חיים סרצ'וק: אני בא כוח הסיעה.

חיים סרצ'וק: אני שולח ליחיאל הודעה בוואטסאפ, אומר לו, יחיאל, תקשיב, אני שומע שיש איזושהי ספירת קולות, אתה מכיר?

חיים סרצ'וק: יודע?

חיים סרצ'וק: אין תגובה.

חיים סרצ'וק: אחרי איזה עשר דקות אני מתקשר אליו, הוא עונה לי.

חיים סרצ'וק: אני אומר לו, שלום יחיאל, הבנתי שיש איזושהי ספירת קולות.

חיים סרצ'וק: הוא אומר לי, כן, סופרים את קולות החיילים בבניין העירייה.

יואב קיש: את כל המעטפות הכפולות, זה לא רק חיילים.

חיים סרצ'וק: כן, את כל המעטפות הכפולות באולם מועצת העיר.

חיים סרצ'וק: אני אומר לו, תקשיב, זה לא תקין, לא קיבלתי על כך הודעה.

חיים סרצ'וק: הוא אומר לי, תקשיב, כן קיבלתם על כך הודעה.

חיים סרצ'וק: אמרתי לו, לא קיבלנו, אני בא כוח.

חיים סרצ'וק: אתה דיברת איתי?

חיים סרצ'וק: מישהו אחר דיבר איתי?

חיים סרצ'וק: הוא אומר לי, לא יודע, אתה רוצה, תבוא עכשיו.

חיים סרצ'וק: אני אומר לו, תקשיב, זה לא תקין, אני מבקש לעצור את הספירה עד שנברר מה העניינים פה, ואם לא, אנחנו נפנה לבית משפט, ואז הוא מנתק לי את הטלפון בפנים.

חיים סרצ'וק: אני באותו רגע מתקשר ליועץ המשפטי של הליכוד, מספר לו את האירוע.

חיים סרצ'וק: הוא אומר לי שזה אירוע חמור מאוד על גבול גניבת בחירות.

חיים סרצ'וק: הוא מתקשר ליחיאל בעצמו ואומר לו שצריך לעצור את הספירה באופן מיידי עד שיגיעו משקיפים, ואם לא, נעתור מנהלית, ובאמת הספירה נעצרת.

חיים סרצ'וק: אני לא יכול בהתראה של כמה דקות להגיע לספירה.

חיים סרצ'וק: אני שולח שני אנשים אחרים שלנו להגיע לספירה, אודי טנא שמייד יגיע, ושמוליק.

חיים סרצ'וק: הם נכנסים לחדר הספירה.

חיים סרצ'וק: מאותו רגע מתחוללת שם פארסה מטורפת ליד מנהל הבחירות.

חיים סרצ'וק: הם מקבלים מכות רצח על ידי עסקנים.

יואב קיש: רגע, רגע, תפריד.

יואב קיש: עד עכשיו סיפרת סיפור מדוע להבנתך לא ידעתם שיש ספירת קולות.

יואב קיש: זה נושא אחד שתיכף נשמע.

יואב קיש: עכשיו אתה הולך לסיפור מסוג אחר אולי, של חומרה של אלימות פיזית כלפי הנציגים של המשקיפים שלכם שהגיעו לאירוע ספירת הקולות.

יואב קיש: זה אירוע מסוג אחר, אז בוא רגע תסביר לי.

יואב קיש: הם צריכים להגיע, מי שהיה שם?

חיים סרצ'וק: כן, כן.

יואב קיש: אז נשמע מהם כשיגיעו, אבל תסביר לי מדוע זה גלש לאלימות.

יואב קיש: זה מה שאני מנסה להבין.

חיים סרצ'וק: אין לנו מושג מדוע זה גלש לאלימות.

יואב קיש: הם נכנסו וישר הרביצו להם?

חיים סרצ'וק: הם נכנסו ותוך פחות מדקה, הדברים מצולמים ומוקלטים.

חיים סרצ'וק: אני מקווה שראית את זה, הועבר לך תיעוד.

חיים סרצ'וק: הם נכנסו לחדר, מייד הגיעו אליהם כמה בריונים וגם לא בריונים.

יואב קיש: אתה היית שם, יחיאל?

יואב קיש: אתה ראית את המכות?

יחיאל מלכה: כן.

חיים סרצ'וק: הם נכנסו לחדר ותוך דקה בערך התחילו שם מכות.

יואב בן צור: הגשתם תלונה?

חיים סרצ'וק: כן, הוגשה תלונה במשטרה.

חיים סרצ'וק: הייתה משטרה חוקרת.

חיים סרצ'וק: בטח המשטרה תיכף תגיד.

יחיאל מלכה: אני הזמנתי את המשטרה.

חיים סרצ'וק: אנחנו הזמנו את המשטרה.

חיים סרצ'וק: למשטרה לקח המון זמן להתערב באירוע, הרבה מאוד זמן.

חיים סרצ'וק: עד שאני לא דיברתי עם קצין המבצעים של המרחב, בעצם המשטרה שם לא בדיוק התערבה.

יואב קיש: לא, אבל ברגע שהגיעה המשטרה אני מניח שהמכות הופסקו.

חיים סרצ'וק: כשהגיעה המשטרה מה שקרה, משקיף אחד שלנו היה בחוץ עם יד שבורה ונסע לטרם.

יואב קיש: ומה קרה אחרי המכות, הספירה המשיכה בלעדיכם?

חיים סרצ'וק: בזמן המכות אין לנו שום מושג מה קרה שם.

חיים סרצ'וק: אחרי המכות משקיף אחד פונה לטיפול מקצועי כיוון שהוא דימם ועם ידיים שבורות.

חיים סרצ'וק: המשקיף השני, אמנם נשברו לו המשקפיים.

חיים סרצ'וק: אחר כך התברר שיש לו זעזוע מוח ושבר ביד, הוא תיכף יגיע מגובס, אבל המשקיף השני בכל זאת ממש נלחם על משמרתו והצליח לחזור לחדר.

יואב קיש: ואז כשהוא חזר, נתנו לו להיכנס?

חיים סרצ'וק: נתנו לו להיכנס.

חיים סרצ'וק: במקביל, הזעקנו למקום את הרב ויקטור שיושב כאן.

חיים סרצ'וק: עשו שם איזשהו משחק עם המשקיפים שלנו, לא נתנו לזה להיכנס, לא נתנו לזה לצאת.

יואב קיש: אני רק רוצה להבין אם הספירה נמשכה.

חיים סרצ'וק: ספירה נמשכה.

חיים סרצ'וק: מכיוון שלא הייתי נוכח במקום, קשה לי לענות מה בדיוק קרה שם.

חיים סרצ'וק: אין לנו שום אמון בתוצאה שפורסמה.

חיים סרצ'וק: האירוע כולו תמוה על גבול הזיוף המובהק של הבחירות.

חיים סרצ'וק: ההתנהלות של מנהל הבחירות ושל כל הצוות לאורך כל מערכת הבחירות הייתה תמוהה ואנחנו מבקשים תשובות ובמידת הצורך אנחנו מבקשים בחירות חוזרות.

יואב קיש: אז יש שני דברים שעל הפרק מבחינתי, אחד זה באמת הנושא של איך מגיעים למצב שיש תיאום של ספירת קולות - - -

יואב בן צור: הערעור הוא רק על קולות החיילים והנכים?

יואב קיש: לא יודע, תיכף נראה.

יואב קיש: בוא נבין רגע מה היה.

יואב קיש: יחיאל, אז יש לנו שני דברים שאני רוצה להבין, אחד, אתה מכות לא הלכת שם.

יואב קיש: את זה נבדוק מול המשטרה בהמשך ואותם אנשים שיגיעו ויסבירו מה היה, אבל אני רוצה להבין את נושא ההחלטה ולוחות הזמנים על ספירת המעטפות הכפולות ומדוע טוענים שבעצם הם היו מנותקים, לא ידעו שהדבר הזה קורה בכלל.

יחיאל מלכה: אוקי.

יחיאל מלכה: שלום לכם.

יחיאל מלכה: יום לאחר הבחירות אנחנו נדרשים לאסוף את קולות החיילים והמעטפות הכפולות שהצביעו ערב לפני כן בקלפיות הנגישות המיוחדות.

יחיאל מלכה: אני אספתי ערב לפני כן את כל המעטפות הכפולות הללו.

יחיאל מלכה: הן היו איתי.

יואב קיש: האסירים, מתי מגיע?

יחיאל מלכה: אסירים מגיע עם החיילים.

יואב קיש: אז זה אסירים, חיילים ונגישות.

יחיאל מלכה: נכון.

יואב קיש: מאיזה מוסדות?

יחיאל מלכה: היו -23 קלפיות נגישות מיוחדות פזורים ברחבי העיר, לא רק בבתי אבות.

יחיאל מלכה: היה לנו מוסד, בית אבות אחד, אבל 23 קלפיות שפזורות בכל רחבי העיר.

יחיאל מלכה: כל המעטפות הללו היו מרוכזות אצלי למעט מעטפות החיילים והאסירים שקיבלנו צלצול ממטה המחוז ב-15:30 בצהריים של יום רביעי שהגיעו המעטפות.

יחיאל מלכה: אני שלחתי את הסגן שלי לתל אביב למשוך משם את המעטפות שהגיעו מכפר המכביה.

יחיאל מלכה: ב-16:45 לערך הסגן שלי התקשר ואמר שהוא יצא מתל אביב בדרך לבני ברק, אלי עם המעטפות איתו.

יחיאל מלכה: התקשרתי למזכיר ועדת הבחירות ואמרתי לו, אני מבקש לכנס את חברי ועדת המשנה לעניין ספירת קולות החיילים והמעטפות הכפולות בעוד כחצי שעה.

יואב קיש: ברגע שאתה מקבל, אתה מייד קובע.

יחיאל מלכה: חד משמעית.

יואב קיש: זאת אומרת, זה לא מחכה.

יואב קיש: ידעת מתי אתה מקבל?

יואב קיש: בבוקר יכולת להגיד לחברים, חבר'ה, כנראה אחרי הצהריים אנחנו - - - ?

יחיאל מלכה: לא.

יחיאל מלכה: את השעה המדויקת אני ידעתי - - -

יואב קיש: לא, אבל לפחות שאנשים ידעו, יש היום ספירה של קולות הזה, נקרא לכם, תהיו בהיכון.

יחיאל מלכה: אמרתי לחברי ועדת המשנה להיות - - -

יואב קיש: והם חברי ועדת המשנה?

יחיאל מלכה: לא, הם לא חברי ועדת המשנה.

יחיאל מלכה: אמרתי להם להיות בכוננות של חצי שעה עד שעה.

יואב קיש: אוקי, אז להם אמרת.

יחיאל מלכה: כן, שבמהלך היום אנחנו נקרא להם.

יואב קיש: ומשקיפים, אתה מודיע להם גם?

יחיאל מלכה: אני אסביר הכול.

יחיאל מלכה: ואז ביקשתי ממזכיר המועצה להתקשר גם לבאי כוח הסיעות או ליושבי ראש המפלגה ולהגיד להם שמתקיימת - - -

יואב קיש: ממי ביקשת?

יחיאל מלכה: ממזכיר הוועדה.

יואב קיש: אוקי, שהוא מי?

יחיאל מלכה: דובר העירייה, אברהם טננבוים.

יואב קיש: אוקי.

יחיאל מלכה: הוא זה שאמור להתקשר ולמסור את כל ההודעות הללו.

יואב קיש: אוקי, גם לבאי הסיעות והמשקיפים.

יחיאל מלכה: גם לבאי הסיעות וגם לכולם.

יחיאל מלכה: אני עשיתי את דרכי מבאר שבע למקום.

יחיאל מלכה: הגעתי בערך בשעה 17:15.

יחיאל מלכה: שאלתי את אברהם אם הוא זימן את כולם.

יחיאל מלכה: הוא אמר לי שכן.

יואב קיש: זה כבר כשידעת שיש שעה ספציפית, כי הגיעו - - -

יחיאל מלכה: כן, אמרתי לו, ב-17:30 אנחנו מתחילים.

יחיאל מלכה: המעטפות הגיעו.

יחיאל מלכה: משלב של הגעת המעטפות ועד ספירת הקלפי עצמה, הקולות, זה לוקח מיון של כשלוש שעות וחצי.

יחיאל מלכה: זה הליך ארוך מאוד.

יואב קיש: מכיר.

יחיאל מלכה: אנחנו עדיין לא פותחים את המעטפות, אנחנו רק פורסים את הכול.

יחיאל מלכה: היו איתי גם אני וגם הסגן שלי ועוד ארבעה מזכירים שמיניתי, שהם לא קשורים בכלל לחברי הוועדה.

יחיאל מלכה: כולנו ישבנו שם.

יחיאל מלכה: המעטפות לרגע לא היו ללא ביקורת שלי או של הסגן שלי, אפילו לא לשנייה אחת.

יחיאל מלכה: מאותו רגע, משעה 17:30 עד 20:30 בערך עסקנו רק במיון ובבדיקה מול האלפונים, היכן הצביעו - - -

יואב קיש: כמה מעטפות היו?

יחיאל מלכה: היו 772 מעטפות כפולות כולל החיילים.

יחיאל מלכה: החיילים היו 170, אז כך שאנחנו מדברים על 602 מעטפות מקלפיות נגישות מיוחדות ועוד 170 - - -

יואב קיש: אסירים כמה היה?

יחיאל מלכה: אסירים זה היה בתוך החיילים, כחמישה או שישה.

יחיאל מלכה: עשינו את כל המיון הזה.

יחיאל מלכה: בסביבות השעה 20:00 בערב חיים התקשר אלי ואמר לי - - -

יואב קיש: אתם בעצם לפני ספירה עדיין בהליך המיון.

יחיאל מלכה: עדיין הליך מיון.

יחיאל מלכה: אומר לי, תקשיב יחיאל, אני מבין שיש אצלכם ספירות על מעטפות כפולות, מה קורה עם זה, למה לא הוזמנתי?

יחיאל מלכה: אמרתי לו, תקשיב חיים, למיטב ידיעתי אני יודע שכן זומנתם.

יואב קיש: איפה טננבוים?

יואב קיש: הוא פה במקרה?

יחיאל מלכה: לא.

יואב קיש: הוא דובר העירייה והוא גם משמש כמזכיר הוועדה?

יחיאל מלכה: נכון.

חיים סרצ'וק: הוא גם מזכיר העירייה.

יחיאל מלכה: ועדת הבחירות בישיבתה הראשונה ממנה את מזכיר ועדת הבחירות, מישהו מטעמה.

יחיאל מלכה: אין לנו צד בעניין הזה.

יחיאל מלכה: הם ממנים.

יואב קיש: אתם קיבלתם מישהו מטננבוים?

יעקב וידר: חד משמעית לא.

יחיאל מלכה: אני רוצה להציג בפניך את המייל שאברהם - - -

יואב קיש: שנייה, אני מדבר רגע על שיחת טלפון, כי כשקובעים - - -

יחיאל מלכה: מייל.

יואב קיש: אז לא הייתה שיחת טלפון.

יחיאל מלכה: היה מייל.

יואב קיש: עכשיו אני שואל אותך.

יואב קיש: התחלת את כל השיחה בזה שאמרת שאתה הזמנת אישית את חברי ועדת המשנה של הקלפי - - -

יחיאל מלכה: לא אני, אברהם.

יואב קיש: זאת אומרת, לאף אחד לא.

יחיאל מלכה: אני לאף אחד לא.

יואב קיש: אתה סמכת את ידיך לחלוטין על כך שאברהם יעשה את הטלפונים הנדרשים.

יחיאל מלכה: ודאי.

יואב קיש: יפה, אז אני עוצר פה רגע.

יחיאל מלכה: ולראיה, הגיעו כולם, כל מי שזומן במייל.

יחיאל מלכה: היה שם גם נציג - - -

יואב קיש: יחיאל, אתה לא מבין את השאלה שלי.

יואב קיש: זה בסדר מיילים.

יואב קיש: אני שאלתי משהו פשוט.

יואב קיש: מי שעשה את שיחות הטלפון זה לא אתה.

קריאה: לא היו שיחות טלפון.

קריאה: הוא אומר לך, היו רק מיילים.

יואב קיש: לא, הוא אמר שהוא ביקש שיחות טלפון.

יחיאל מלכה: אני ביקשתי שיזמנו אותם.

יואב קיש: אז אתה לא יודע אפילו אם הייתה שיחה או מיילים.

יחיאל מלכה: נכון.

יואב קיש: אוקי.

יואב קיש: אני מבין את התהליך.

יואב קיש: באת לאברהם, אמרת לו, ידידי, תודיע לכולם, לא יודע איך, בשעה 17:30 לספירה.

יואב קיש: זהו, בזה נגמר ההליך הפורמלי שלך עם הזימונים, הועבר לידו של מר טננבוים.

יואב קיש: אני צודק?

יחיאל מלכה: נכון.

יואב קיש: אוקי.

יואב קיש: עכשיו עצור רגע.

יואב קיש: אתם אומרים בוודאות שטלפונים לא היו.

יואב קיש: אתם לא יודעים אם אחרים קיבלו טלפונים ואתם לא.

יואב קיש: אין לכם מושג.

חיים סרצ'וק: אפילו לא נטען שקיבלנו טלפון.

יעקב וידר: אני רוצה להוסיף רק פרט חשוב.

יעקב וידר: מר טננבוים ששמו עולה פה, אני הזהרתי כבר בעת הגשת הרשימות את מר יחיאל שהוא איש לא ניטרלי בעליל, ברמה כזו שאנחנו מגישים רשימות, הבן אדם פורץ לדלת עם תנועות מגונות, אתם בחיים לא תיכנסו לעירייה.

יעקב וידר: הוא איש מוטה לחלוטין על ידי המפלגות השולטות בעירייה ואני הזהרתי את מר יחיאל שהאיש הזה בעיניי לא ניטרלי לחלוטין ואסור לתת לו לנהל את הדברים.

יואב קיש: בסדר, אז רק להבין כרגע, שיחה לא הייתה ואתה אומר, יחיאל, שבבדיקה שערכת נשלח מייל לזימון.

יחיאל מלכה: נכון.

יואב קיש: באיזו שעה?

יחיאל מלכה: נשלח מייל ב-17:07.

יואב קיש: כשאתה, מתי אמרת לו על הזימון ב-17:30?

יחיאל מלכה: ב-17:00.

יואב קיש: רגע, אבל אתה יצאת מבאר שבע, אתה אומר.

יחיאל מלכה: הייתי בדרך.

יחיאל מלכה: אני לא יצאתי ב-17:00 מבאר שבע.

יואב קיש: כולם תוך 20 דקות קיבלו הודעה להתייצב?

יחיאל מלכה: כן, תוך חצי שעה.

יואב קיש: אבל הם ידעו מראש שזה יקרה.

יחיאל מלכה: שזה פחות או יותר יהיה אחרי הצהריים.

יואב קיש: איך הם ידעו מראש?

יחיאל מלכה: נאמר להם ערב לפני כן.

חיים סרצ'וק: מי אמר?

יואב קיש: רק שנייה, לא להפריע לי בבקשה.

יחיאל מלכה: נראה לי שאברהם הודיע להם.

יואב קיש: אתה לא יודע בוודאות.

יואב קיש: זה לא משהו שאתה התעסקת איתו, אבל להבנתך - - -

יחיאל מלכה: לא, לחברי ועדת המשנה המיוחדת, אמרתי להם ערב לפני - - -

יואב קיש: אתה אישית כשראית אותם.

יחיאל מלכה: כן, אמרתי להם ערב לפני, תהיו מוכנים למחרת אחר הצהריים, אנחנו נזמן אתכם בזימון רשמי.

יואב קיש: אני רוצה להבין.

יואב קיש: אתה אומר בעצם שלך היו שתי אינטראקציות, אחת עם ועדת המשנה ספציפית בערב קודם, עם הנחיה ברורה, תהיו ערניים להזנקה של חצי שעה.

יחיאל מלכה: נכון.

יואב קיש: והשנייה ברגע שהבנת שזה קורה, מול טננבוים, תביא את כולם, תוך חצי שעה מתחילים ספירה.

יחיאל מלכה: נכון.

יואב קיש: וזה היה כשכבר היית בדרך מבאר שבע.

יחיאל מלכה: נכון.

כרמית פנטון: אני חושבת שכדאי רגע ללכת צעד אחורה ולהבין את התהליך עצמו.

יואב קיש: זה מה שאנחנו מנסים לעשות.

כרמית פנטון: לא, אני אומרת מבחינת החוק.

כרמית פנטון: שנייה לפני שחן מדבר על העובדות עצמן.

כרמית פנטון: יש את ועדת הבחירות, שוועדת הבחירות מורכבת מנציגי כל הסיעות.

כרמית פנטון: נציגי הסיעות בוחרים את מי שהם רוצים והם גם בוחרים את המזכיר.

כרמית פנטון: מנהל הבחירות, אין לו שום 'סיי' בעניין הזה, מי נציג הסיעות ומי המזכיר, ולכן זה שיש להם טענות או מי המזכיר או מי נציגי הסיעות, זה לא עניין - - -

יואב קיש: את שמת לב שלא התייחסתי לזה.

יואב קיש: אני התייחסתי להליך של יחיאל.

כרמית פנטון: אני רוצה להגיד באשר לספירה של קולות החיילים.

כרמית פנטון: סעיף 82/א/1 לחוק קובע שלא יאוחר מיומיים לפני יום הבחירות תבחר ועדת הבחירות שליד כל רשות מקומית, ועדת קלפי מיוחדת בת חמישה חברים לכל היותר שתהיה מורכבת מחברי ועדת הבחירות מחמש סיעות שונות אם ישנן.

יואב קיש: כרמית, אני לא צריך שתסבירי לי את החוק הזה.

יואב קיש: באמת שלא.

יואב קיש: אני רוצה להגיד מה קרה שם.

כרמית פנטון: רק רגע, אני רוצה להסביר.

כרמית פנטון: בתהליך עצמו, זאת אומרת, יש את ועדת הבחירות שבוחרת חברי ועדת קלפי מיוחדת שהם אלה שמזומנים כאשר יש את ספירת קולות החיילים.

כרמית פנטון: הם אלה שסופרים את קולות החיילים.

כרמית פנטון: לא כל ועדת הבחירות ולא כל באי כוח הסיעות באים וסופרים את קולות החיילים.

כרמית פנטון: רלוונטי להזמין לספירה רק את חברי ועדת הקלפי - - -

יואב קיש: ומה עם משקיפים?

כרמית פנטון: זה לא משקיפים.

כרמית פנטון: לגבי באי כוח הסיעות, יש את סעיף ד' שאומר:

כרמית פנטון: במעמד בדיקת מעטפות החיילים לא ימצא אדם זולת אלה: חברי ועדת הקלפי המיוחדת וחברי ועדת הבחירות ובאי כוח רשימת המועמדים, זאת אומרת, אלה רשאים להיות במעמד ספירת הקולות של חברי ועדת הקלפי המיוחדת.

כרמית פנטון: חברי ועדת הבחירות, בישיבה האחרונה לפני הבחירות אומרים להם את הסצנריו, יש את הבחירות ב-30 באוקטובר, מסתיימים בשעה 22:00, ואז אומרים להם, תקשיבו, למחרת בשעה מסוימת יגיעו מכפר המכביה אל המחוז קולות החיילים ואז תקבלו התראה.

כרמית פנטון: מנהל הבחירות מקבל התראה מהמחוז שהגיעו קולות החיילים.

כרמית פנטון: לוקח להם כך וכך זמן להגיע מהמחוז בקריית הממשלה עד לבני ברק.

יואב קיש: תודה.

יואב קיש: אני לא עוסק בזה כרגע.

יואב קיש: את הנוהל אני מכיר.

יואב קיש: אני רוצה להבין מה קרה בבני ברק.

יואב קיש: ברור לי שחוקית לא צריך להזמין באי כוח של סיעה לספירה.

לאה פדידה: אבל זה כן כתוב.

לאה פדידה: היא הקריאה שכן.

יואב קיש: רשאים, אבל יש לזה טעם לפגם שלא מרימים טלפון במקום הזה, לדעתי, ומר טננבוים, חבל שהוא לא פה.

יואב קיש: הייתי מאוד שמח לשמוע למה הוא מצא לנכון שלא להתקשר ולשלוח מייל ב-17:10.

יואב קיש: לי זה נראה מוזר.

כרמית פנטון: ברשות היושב ראש, אני רק רוצה לסיים את העניין ולומר, כל חברי ועדת הבחירות והתהליך של יום למחרת אחרי הצהריים מתכנסים, זאת אומרת ידוע, רק לא יודעים באיזו שעה, וזה הם יודעים שתוך הקראה קצרה מראש תינתן להם שעה מדויקת.

יואב קיש: אני הייתי מצפה שאת השעה המדויקת הזו לא יעבירו במייל ויגידו, עוד 20 דקות תגיע.

יואב קיש: זה הכול.

יואב קיש: זו התפיסה הבסיסית שאני רואה לנכון.

לאה פדידה: מי מחובר כל חמש דקות למייל שלו?

יואב קיש: חבל שמר טננבוים לא הגיע.

כרמית פנטון: רק אני רוצה להגיד כך, לכן כולם יודעים, כולל כל חברי ועדת הבחירות והוועדה המיוחדת שהולכת להיות התראה קצרה ומה שבעצם מנהלי הבחירות עושים, הם בעצם פונים למזכיר ועדת הבחירות אשר עושה באמת סבב טלפוני פלוס מייל - - -

יואב קיש: שלא עשה.

יחיאל מלכה: אני לא יודע.

יחיאל מלכה: אני לא יכול לדבר בשמו.

יואב קיש: חבל שהוא לא בא.

יחיאל מלכה: הראו לי רק את המייל.

יואב קיש: חבל מאוד.

יואב קיש: אולי הייתה לו סיבה טובה לא לבוא.

יואב קיש: כרמית, תודה.

יחיאל מלכה: כבוד היושב ראש, אני יכול להמשיך?

יואב קיש: כן, בבקשה.

יחיאל מלכה: בשעה 20:00 אני מקבל צלצול מחיים.

יחיאל מלכה: חיים מודיע לי שזה לא בסדר שהוא לא היה.

יחיאל מלכה: אני אמרתי לו שלמיטב ידיעתי הוא כן הוזמן כמו שבאי כוח סיעות אחרות כן הוזמנו.

יחיאל מלכה: למשל, אריאל ניר מהן קיבל את אותו - - -

יואב קיש: אריאל פה?

יחיאל מלכה: לא.

יואב קיש: הוא לא קיבל טלפון?

יחיאל מלכה: הוא קיבל את אותו מייל כזה והוא בא וגם הביא את הנציג שלו.

יואב קיש: הוא לא קיבל טלפון?

יחיאל מלכה: לא.

יואב קיש: אני רוצה לדעת אם אתה יודע אם הוא קיבל טלפון או לא.

יחיאל מלכה: שוב, אני הבנתי מאברהם שנשלח לו אותו מייל בדיוק.

יואב קיש: הבנתי.

יחיאל מלכה: לא שאלתי אם הוא קיבל צלצול.

יואב קיש: הבנתי, אתה לא יודע.

חיים סרצ'וק: יו"ר הוועדה, אני מבקש לציין, דיברתי עם אריאל ניר.

חיים סרצ'וק: גם הוא לא קיבל טלפון.

יואב קיש: הבנתי.

יואב קיש: אז יכול להיות שההתנהלות הזו הייתה זהה והוא ראה את המייל.

יואב קיש: אין פה אפליה לליכוד, אתה אומר, באופן ספציפי.

יחיאל מלכה: חלילה.

יואב קיש: לא, אתה לא יודע.

יואב קיש: אני אומר מבחינת ההתנהלות.

יחיאל מלכה: אני אומר שהוא הגיע ב-17:30.

חיים סרצ'וק: אריאל ניר הוא גם סיעת אופוזיציה שרצה בפעם הראשונה לרשימה, כך שההתנהלות איתנו יכלה להיות גם מולו.

חיים סרצ'וק: זה לא מוכיח כלום זה שאריאל ניר - - -

יואב קיש: אז איך הוא ראה את המייל הזה?

חיים סרצ'וק: עובדתית, גם לו לא היו נציגים - - -

יחיאל מלכה: ודאי שהיו לו.

חיים סרצ'וק: גם לו ב-17:30 לא היו נציגים.

יחיאל מלכה: ודאי שכן.

יחיאל מלכה: הוא בעצמו אישית הגיע.

יואב קיש: באיזו שעה אתה זוכר שהוא הגיע?

יחיאל מלכה: הוא הגיע ב-17:20.

יחיאל מלכה: אני פגשתי אותו.

יחיאל מלכה: הוא לחץ לי יד והוא גם השאיר נציג שם.

חיים סרצ'וק: אני שוחחתי איתו.

חיים סרצ'וק: הוא שלח בן אדם בשם בוכיס, לא הוא עצמו.

יחיאל מלכה: הוא עצמו הגיע ואחרי זה החליף אותו - - -

יואב קיש: אם הוא הגיע, אז הוא הגיע.

יואב קיש: פה זו עדות שמיעה.

יואב קיש: הוא ראה אותו.

יואב קיש: הוא אומר לך שהוא הגיע.

חיים סרצ'וק: אוקי.

חיים סרצ'וק: אני אומר מה שנאמר לי.

יחיאל מלכה: אני רוצה להמשיך.

יחיאל מלכה: חיים פנה אלי בשיחה וביקש ממני לעצור את הספירה.

יחיאל מלכה: אמרתי לו שכרגע נכון לשעה 20:00 עדיין לא מתקיימת הספירה, אנחנו עדיין בשלב המיון, שיגיע.

יחיאל מלכה: הסתיימה השיחה.

יחיאל מלכה: אחרי שתי דקות מתקשר היועץ המשפטי של הליכוד אלי.

יחיאל מלכה: הסברתי לו את כל השתלשלות העניינים, הוא אמר לי, יחיאל, אתה פעלת כמו שצריך אבל אני מבקש ממך, תחכה שנציג שלנו יגיע.

יחיאל מלכה: הסברתי לו שעדיין אין ספירה, שישלח מהר את הנציג שלהם, אנחנו ממשיכים עדיין בהליך המיון.

יחיאל מלכה: שישלח את הנציג ושיהיה נוכח בספירה, שמיותר כל השיח הזה.

יחיאל מלכה: אכן כעבור 20 דקות אודי נכנס לחדר ואני חייב לציין שהוא התפרץ לשם עם עוד משקיף נוסף, מצלמות פתוחות והוא מתחיל לצלם ואני מבקש מהם לכבות את המצלמות.

יחיאל מלכה: התפרצו לקלפי, לא אודי, הבחור השני.

יחיאל מלכה: למען ההגינות, צילם לאורך כל הדרך עם הסרטה.

יחיאל מלכה: אני ביקשתי ממנו שעל פי סעיף 17/א אסור להשתמש בטלפונים ניידים בתוך מקום הקלפי, שיכבה את זה.

יחיאל מלכה: הוא לא שעה לבקשותיי.

יחיאל מלכה: הוא התחיל להתפרע ולרוץ שם מקצה לקצה ורודפים אחריו אנשים.

יחיאל מלכה: ההתנהלות הזאת לא הייתה נראית לי.

יואב קיש: מי זה רדף אחריו?

יואב קיש: כנראה הוא ברח.

יחיאל מלכה: חברי הוועדה רדפו אחריו כדי שיכבה את המצלמה.

יואב קיש: אבל ממתי יש להם זכות להשתמש באלימות?

יואב קיש: אני אומר לך דבר אחד, הכול יכול להיות.

יואב קיש: אלימות פשוט לא כביל.

יחיאל מלכה: אדוני היושב ראש, אני לא מתעסק עם אלימות.

יחיאל מלכה: ברגע שראיתי שזה כן קורה, דרשתי שתזומן משטרה.

יחיאל מלכה: באותו רגע יצאה שיחת טלפון למשטרת ישראל.

יחיאל מלכה: ביקשתי שהם יגיעו במהרה ואכן תוך חמש או שבע דקות הם כן הגיעו.

יואב קיש: טוב, עצור רגע יחיאל.

יואב קיש: אני רוצה רגע לפחות להגיד מה שאני הבנתי עד לכאן.

יואב קיש: אני עוד לא עוסק באירוע שקרה בתוך הקלפי ברגע שאודי ושמוליק הגיעו.

יואב קיש: אני רוצה עד לשם.

יואב קיש: עד לשם אני חושב שמי שהוא איש מפתח בעניין הזה, לצערי לא נמצא פה, זה מר טננבוים שאני לא מכיר אותו, אין לי מושג מה הוא פעל.

יואב קיש: אני יכול להגיד שכשמזמנים ל-17:30 במייל שיוצא ב-17:10 או 17:07, זה לא נראה ראוי.

יואב בן צור: איזה משמעות יש למיונים לפני שספרו?

יואב קיש: אני רוצה לשאול אותך, אם הנציג של ש"ס היה בחוץ בזמן הזה, הייתם באמת מאוד כועסים, ובצדק.

יואב בן צור: התשובה היא לא.

יואב קיש: אני אומר לך שאם הייתם מקבלים במיילים הודעות על דיון בוועדה פה עוד 20 דקות, הייתי מוציא עכשיו מייל, דיון על משהו, זו לא התנהלות ראויה.

יואב קיש: יש טלפונים, צריך לעשות טלפונים.

יואב קיש: אני לא יודע, אולי הוא עשה.

יואב קיש: לחבר'ה פה הוא לא עשה, אז אני לא יודע למי הוא עשה או לא עשה.

יואב בן צור: האם אני קיבלתי הודעה על הישיבה היום בטלפון?

יואב בן צור: אף אחד לא הודיע לי בטלפון.

יואב קיש: אבל קבעתי אותה מיום חמישי.

יואב קיש: אני אגיד לך עכשיו לשאלתך.

יואב קיש: אם אני מוציא עכשיו במייל זימון שעוד 20 דקות אני עושה דיון מאוד חשוב בוועדת הפנים, אני אומר לך שיהיו טענות מפה עד הודעה חדשה שהוא לא כביל.

יואב קיש: אני צודק או לא צודק?

יואב קיש: תשאל את היועץ המשפטי.

יואב קיש: אני 20 דקות מוציא דיון, הצבעה על סילוק כל המסתננים מארץ ישראל, באלימות.

יואב קיש: תוך 20 דקות במייל ואני רוצה לעשות הצבעה אחרי עשר קדות.

יואב קיש: כביל או לא כביל?

יחיאל מלכה: כבוד היושב ראש, אתה מחויב להזמין את כולם.

יחיאל מלכה: פה אנחנו רשאים.

יחיאל מלכה: זה משהו אחר.

יואב קיש: אני יכול להגיד לך דבר אחד.

יואב קיש: אולי זה כשר, אבל זה מסריח.

כרמית פנטון: סליחה, ממש לא.

כרמית פנטון: אני ממש חייבת להיכנס לדברים.

לאה פדידה: בעיניי זה חוסר תום לב.

כרמית פנטון: חבר'ה, יש חוק ואני מבקשת ממש להידבק להוראות החוק.

לאה פדידה: אל תבקשי ממני שום דבר.

לאה פדידה: בעיניי זה חוסר תום לב משווע לשלוח מייל.

לאה פדידה: אני הייתי חברת מועצה 17 שנה.

כרמית פנטון: צריך להידבק פה לעובדות.

יואב קיש: אני רוצה להגיד לך פה, יכול להיות שאת צודקת.

יואב קיש: יש חוק, אולי זה כשר אבל זה מסריח.

יואב קיש: זה מה שאני רוצה להגיד.

יחיאל מלכה: כבוד היושב ראש, אני רוצה להוציא קצת את העוקץ מכל הדיון.

יחיאל מלכה: הרי הטענה של הליכוד הייתה אפילו בעיניי, חבר'ה, המעטפות הכפולות סופר חשובות לנו לעניין המנדט השני.

יואב קיש: נכון.

יחיאל מלכה: כי יש פער של 40 קולות, אז ראשית זה לא נכון, גם לא בספירה של ה-30 בחודש וגם לא בספירה של המעטפות הכפולות.

יחיאל מלכה: הפער ב-30 בחודש היה כ-358 קולות, כך שמעטפות החיילים, כ-170, לא היה משפיע כהוא זה.

יואב קיש: אתה אומר שכדי שהליכוד יקבל את המנדט השני, על חשבון מי זה היה אמור להיות?

יחיאל מלכה: על חשבון בני תורה והן, שהם הלכו ביחד, זאת אומרת היה להם הסכם התקשרויות, אז הם כסיעה אחת.

יואב קיש: אתה אומר שכדי שזה יקרה, הליכוד היה צריך לקבל 358 - - -

יחיאל מלכה: 358 קולות מהחיילים.

חיים סרצ'וק: לא, אבל בכל מקרה היו שם 750 מעטפות כפולות.

יחיאל מלכה: 750 מעטפות כפולות שמתוכם 170 חיילים.

יחיאל מלכה: בהנחה שכל ה-170 הם לליכוד, עדיין יש את הפער.

יואב קיש: כן, עדיין אתה אומר צריך עוד מעל 100 קולות.

יחיאל מלכה: בדיוק.

יואב קיש: שיכול להיות שהם היו מקבלים אותם גם מהשאר.

יואב קיש: אני לא יודע.

יחיאל מלכה: גם אני לא יודע.

יחיאל מלכה: אני רק מציג את העובדות לאשורן.

יואב קיש: בסדר.

יואב קיש: פתחתם את ה-770, כמה הליכוד קיבל בסוף מכל ה-770?

יחיאל מלכה: הליכוד קיבל 90 קולות בדיוק.

יואב קיש: תודה.

יחיאל מלכה: הספירה השנייה שנעשתה לאחר מעטפות החיילים, הפער אמנם הצטמצם אבל הוא עדיין נשאר על 302.

יואב קיש: הבנתי, זה בסדר.

יואב קיש: אני רוצה עכשיו לעבור, אודי, תספר לנו את ההתנהלות של הדברים מהרגע שאתה נכנסת לתוך החדר.

יואב קיש: עד לשם הבנו ואנחנו מפה מדברים על זה שאתה הוזנקת על ידי סרצ'וק להגיע, ויחד עם שמוליק, אמרתם?

יחיאל מלכה: נכון.

יואב קיש: אני, גילוי נאות, מכיר את אודי.

יואב קיש: הוא היה אפילו פעם הדובר שלי.

יחיאל מלכה: הוא סיפר לנו על זה.

לאה פדידה: חבר הכנסת יואב, כל הדיון הזה אתה צריך גילוי נאות.

יואב קיש: אני רוצה להגיד בצורה הכי ברורה.

יואב קיש: ברור, יש פה טענות של סיעת הליכוד וכמו שאולי מישהו יודע, אני גם מסיעת הליכוד, אין ספק, אבל אני מנהל את זה לתפיסתי באמת בשביל להבין, לרדת לשורש העניין.

יואב קיש: דרך אגב, יש טענות גם שקיבלתי מתמר זנדברג.

יואב קיש: תמר זנדברג פנתה אלי אתמול עם טענות קשות כלפי ספירת מעטפות כפולות בתל אביב ואמרתי לה שביום רביעי אנחנו נעשה דיון, גם בהזנקה מעכשיו לעכשיו.

קריאה: למה, הם איבדו מנדט?

יואב קיש: אני לא יודע מה קרה שם.

יואב קיש: בעיניי חשוב מאוד לבחון את כל הדברים האלה ואני מבין פה שיש נושא רגיש מבחינתי שזה ליכוד.

יואב קיש: אני אנסה לעשות את זה באמת בכמה שיותר ללא משוא פנים ובהגינות להבין מה קרה.

יואב קיש: כן, אודי.

אודי טנא: יישר כוח יושב ראש הוועדה על הקיום של הדיון החשוב הזה.

אודי טנא: לפני הכול, הדיון הזה לא היה צריך להיות.

אודי טנא: אני לא הייתי צריך להגיע ככה עם סדק בכתף, חשש לזעזוע מוח, ושמוליק שהבחור שלו נמצא פה, עם שתי אצבעות שבורות בידיים, למה?

אודי טנא: וזה יחיאל דרש שזה ייכתב בפרוטוקול, כי לא יכול להיות שתהיה אלימות על צילום, 17/א.

אודי טנא: לפי החוק כנראה גם לא נתנו לנו בהתחלה כשבאתי ליחיאל, אמרתי לו, תקשיב, יש פה בעיה, תוקפים פה אנשים.

אודי טנא: רוצים ולהרוג אותנו?

אודי טנא: לאיפה הגענו?

אודי טנא: אני רוצה לפנות פה לחבר הכנסת בן צור שאחד מהנציגים שלו, לא נגיד את השם שלו, אבל הוא עבד פה גם במקום הזה, תקף ממש בידיים, פגע בי אישית פיזית ומתהדר בכובע של חבר ועדת בחירות.

אודי טנא: זו בושה וחרפה.

יואב בן צור: תגיש נגדו תלונה.

אודי טנא: לא צריך להגיד את השם.

יואב קיש: הגשת תלונה?

אודי טנא: בוודאי שהגשתי, והשר ארדן מעורב בזה והכול בסדר.

אודי טנא: המשטרה מעורבת בזה.

יואב קיש: המשטרה, תיכף נשמע אותה.

יואב בן צור: מגישים תלונה ישר לשר ארדן?

אודי טנא: לא, מגישים תלונה למשטרה, אבל אנשים שלך יחד עם חבר מועצה, מי שתקף את הבחור השני.

יואב קיש: טוב, זה המשטרה, תיכף נשמע אותה.

יואב קיש: לא צריך לערב לא את חבר הכנסת בן צור ולא את השר ארדן.

אודי טנא: בן אדם שמתהדר בכובע של ש"ס, בכל זאת.

אודי טנא: ואת הבחור השני שחבר מועצה מכהן תקף אותו, מישהו מהפלג הירושלמי, מעץ, תקף אותו חבר מועצה של עיריית בני ברק תקף אותו ושבר לו שתי אצבעות בידיים.

אודי טנא: זו בושה וחרפה ואנחנו מבינים שלצורך העניין הדבר הזה קורה כי עיריית בני ברק והעסקנים של העירייה מנסים לבצע טיהור אידיאולוגי לכל מי שלא הולך בתלם שלהם.

אודי טנא: כל השנתיים-שלוש האחרונות זה מה שקרה, לצורך העניין, אם זה הציבור הדתי-לאומי, אם זה ציבור ליטאי.

אודי טנא: כל מי שהוא לא שייך לעסקנים, מנסים לנגוס בו.

יואב קיש: טוב, בוא נדבר עכשיו מה שקרה לך.

אודי טנא: זה הרקע לצורך העניין.

אודי טנא: נכסנו לתוך הדיון.

יואב קיש: עם מצלמות פתוחות או רק שמוליק פתח?

אודי טנא: שמוליק פתח.

יואב קיש: שזה לתפיסת המנכ"ל, אסור.

אודי טנא: אני מוכן שיעמידו אותי על זה לדין.

אודי טנא: אני אשמח.

יחיאל מלכה: לא, לא, הוא צודק, אני איתו.

יחיאל מלכה: בסדר גמור.

יואב בן צור: מה בסדר גמור?

יחיאל מלכה: שהוא לא צילם.

יחיאל מלכה: מי שצילם זה הבחור השני.

כרמית פנטון: שלא נמצא פה.

אודי טנא: אין בעיה, אפשר להעמיד אותו לדין, יקבל שעתיים עבודות שירות, אני בטוח.

אודי טנא: בכל מקרה, אנחנו נכנסנו, היה בלגאן אטומי.

יואב קיש: הם ספרו?

אודי טנא: מיינו מעטפות.

אודי טנא: היה שם בלגאן.

יואב קיש: כמה אנשים היו שם?

אודי טנא: עשרות, 20-30, לא יודע, לא ספרתי.

אודי טנא: בלגאן.

אודי טנא: דיברו בטלפונים, ברדק, בוקא ומבולקה, חבל על הזמן.

יואב בן צור: תסביר את הבלגאן.

אודי טנא: בלגאן, דיברו בטלפונים, צעקות וכו', הזיזו מעטפות ימינה-שמאלה.

אודי טנא: הכול מתועד, הכול מצולם.

לאה פדידה: אבל אסור פלאפונים.

יואב קיש: לא, לצלם אסור.

אודי טנא: מה שקרה זה שהיה אי סדר מוחלט שם.

אודי טנא: מלא ידיים שנוגעות במעטפות זה אומר דרשני, ו"אידך זיל גמור".

אודי טנא: מה שקרה זה שכנראה הפריע לעסקן כזה או אחר הנוכחות שלנו שם, כי עד אז, מ-17:00 עד שאנחנו הגענו ב-20:00, היה משהו כמו שלוש שעות ובכל מקרה מה שהיה זה שהפריע לאותם נציגים שאנחנו נמצאים.

אודי טנא: התחילה אלימות מילולית שאחר כך הגיעה לאלימות פיזית.

אודי טנא: מה זה כולל אלימות פיזית?

אודי טנא: זה כולל שבהתחלה היו נותנים לי דפיקה קלה על הגב, אני מסתובב החוצה, נותנים לי בוקס לפרצוף ואחר כך עוד אחד לכתף.

יואב קיש: אתה יודע להגיד מי זה היו?

אודי טנא: אני יודע להגיד.

אודי טנא: אני לא אגיד את השם שלו פה.

יואב קיש: למה?

יואב קיש: אם הגשת תביעה, אתה יכול.

אודי טנא: לא צריך.

אודי טנא: כל מי שצריך לדעת, יודע את זה.

אודי טנא: יחיאל מלכה, הוא אחראי עלי.

יואב קיש: מה אמרת לו?

אודי טנא: אמרתי לו, יחיאל, זה נראה לך הגיוני?

אודי טנא: לא יודע אם הוא שם לב, אני לא מאשים אותו כי היה שם באמת בלגאן.

אודי טנא: אחר כך התיישבנו לפתוח את המעטפות, אותו בן אדם התיישב.

אודי טנא: כשמשטרה נכנסה, שמשון ויובב, הוא והשני שתקף, בדיוק ברחו החוצה באופן מפתיע.

יואב קיש: ואז אתם הייתם בספירה?

אודי טנא: אני הייתי בספירה.

יואב קיש: זאת אומרת, בפתיחת המעטפות אתה נשארת.

אודי טנא: כן.

יואב בן צור: עם יד שבורה.

יואב קיש: עם יד שבורה.

אודי טנא: היד שלי לא שבורה.

אודי טנא: יש לי כתף סדוקה.

אודי טנא: אחר כך הלכתי לטרם.

יואב בן צור: סרצ'ו, תתקן את מה שאמרת.

יואב בן צור: זו לא יד שבורה.

אודי טנא: לא שלי.

אודי טנא: יש יד שבורה למשקיף השני.

יואב בן צור: אמרת אצבעות.

אודי טנא: נכון.

קריאה: יש לו גבס על האצבעות.

אודי טנא: מה שהיה, גם קיבלנו את הטענות האלה, לא יודע אם יחיאל יודע את זה, לאורך כל הבחירות בעיר.

אודי טנא: מה שקרה שצריך לציין ושירשמו את זה בפרוטוקול אם אפשר, שהמעטפות היו פתוחות, וכשמעטפות פתוחות אפשר לעשות מה שרוצים.

אודי טנא: יותר מזה, המון מהקלפיות בבני ברק, חברי הוועדה שמו פתק מסודר, "נא להשאיר את המעטפות פתוחות".

יואב קיש: כן, זה ראיתי בעוד כל מיני מקומות.

אודי טנא: במלא מקומות.

אודי טנא: זה הפך להיות קטע - - -

יואב קיש: נכון, זה לא רק בבני ברק.

אודי טנא: לא משנה, ואתה יודע, אפשר להכניס, יוצא.

אודי טנא: לא יודע מה קורה אם פתק נופל למטה.

אודי טנא: היה פה ברדק רציני ושדדו אותנו.

אודי טנא: ממש שדדו אותנו.

יואב קיש: הנושא הזה של הדבקת המעטפות, לא יודע למה פורסם לא להדביק.

יחיאל מלכה: נוחות בספירה.

יואב קיש: שיהיה יותר קל לפתוח?

יחיאל מלכה: חד משמעית.

יואב קיש: תקלה חמורה בעיניי, אבל לא משנה.

יואב קיש: זה נושא אחר.

יואב קיש: זה לא לעניינו כרגע.

יואב קיש: יחיאל, בבקשה, תאיר לי אתה מה קרה מהרגע שאודי ושמוליק נכנסו לחדר.

יחיאל מלכה: אני קצת רוצה לסבר את האוזן של אודי.

יואב קיש: שלא רק הוא קיבל מכות, גם אחרים קיבלו מכות.

יחיאל מלכה: לא, חלילה.

יחיאל מלכה: אנחנו לא הרבצנו למרות שעברנו בה"ד 1.

יחיאל מלכה: אודי בסדר, היה איתנו בכל הספירה וראה שהכול תקין.

יחיאל מלכה: טענות לאודי אין לי, אבל אודי צריך להבין פרט אחד.

יחיאל מלכה: עניין מיון המעטפות מתחלק למספר עמדות.

יחיאל מלכה: עמדה ראשונה זה שתי עמדות מחשבים שהיו שם, ששם המעטפות מאותרות היכן האלפונים שלהם נמצאים, של כל מעטפה ומעטפה.

יחיאל מלכה: לאחר העמדה הזאת המעטפות אמורות לעבור לעמדת המיון.

יואב קיש: יחיאל, אני מצטער, זמננו קצר.

יואב קיש: אני רוצה לדבר על האלימות, מה קרה, למה ואיך זה השפיע - - -

לאה פדידה: ולמה גם היה ברדק?

יחיאל מלכה: מעטפות עוברות מעמדה לעמדה.

יחיאל מלכה: זה מה שהוא ראה לנגד עיניו.

יואב קיש: כמה אנשים היו שם בשלב הזה?

יחיאל מלכה: היו שם בדיוק ששה אנשים שלי: אני, הסגן ועוד ארבעה מזכירים וחברי הוועדה שישבו בצד השני של השולחן בעניין של המיון.

יואב קיש: אז כמה אנשים היו?

יחיאל מלכה: אולי עשרה או 15 איש.

יואב קיש: סך הכול?

יחיאל מלכה: סך הכול.

יואב קיש: כשאודי הגיע, סך הכול היו עשרה או 15?

יחיאל מלכה: משהו כזה, כן.

יחיאל מלכה: תקן אותי אם אני טועה, הסגן שלי.

קריאה: לא, הם גם היו במעטפת.

יחיאל מלכה: אולי משהו שאני לא ראיתי.

יחיאל מלכה: אולי הוא ראה.

יואב קיש: אני רוצה רגע לחזור לנושא האלימות.

יואב קיש: למה האלימות?

יחיאל מלכה: אמרתי, נושא האלימות התחיל מהרגע שהם נכנסו עם צילום.

יחיאל מלכה: אני ביקשתי שזה יפסק וזה לא נפסק.

יחיאל מלכה: היה הבחור שלו שהתרוצץ שם, ואז כשראיתי שיש אלימות, זה בדיוק מה שעשיתי, משטרת ישראל, אבטחה, להגיע.

יחיאל מלכה: עניין של חמש או שבע דקות, באו משטרת ישראל.

יואב קיש: טוב.

יואב קיש: סגן ניצב גלעד בהט, ספר לי מה אתה מכיר על האירוע ואיפה זה עומד מבחינתכם.

יעקב אשר: אולי גם תפרט כמה תלונות יש בכל הארץ.

יואב קיש: לא, לא, עכשיו עוסקים בבני ברק.

יואב קיש: אני מבקש לאירוע הזה, מה אתם מזהים שנכנסתם ואיפה זה עומד כרגע.

סנ"צ גלעד בהט: טוב, אז אני ניזון כמובן מהדוחות.

סנ"צ גלעד בהט: אני לא הייתי באירוע.

סנ"צ גלעד בהט: המשטרה מקבלת קריאה מעט אחרי השעה 20:40 ותוך מעט פחות מחמש דקות מגיעה לשם ניידת.

סנ"צ גלעד בהט: כשהניידת מגיעה, ושוב, אני ניזון ממה שאני קורא מהדוחות, יש הרגעה של האירועים במקום.

סנ"צ גלעד בהט: לא נעצר ולא עוכב אף אדם במקום עצמו בשעת האירוע.

סנ"צ גלעד בהט: זה לגבי האירוע.

יואב קיש: השוטרים נשארו לאורך הספירה אחרי זה?

סנ"צ גלעד בהט: השוטרים נשארו זמן.

סנ"צ גלעד בהט: אני לא יודע את השעה שהסתיימה הספירה.

סנ"צ גלעד בהט: אני לא יכול לדעת, אבל אני יודע שהם נשארו.

סנ"צ גלעד בהט: בשעה שהם שם לא היה יותר שום אלימות.

סנ"צ גלעד בהט: זה ביום רביעי ב-31.

סנ"צ גלעד בהט: ביום שישי קצת פחות משעה לפני כניסת שבת הוגשה תלונה בנושא הזה על ידי אנשים שנמצאים פה.

סנ"צ גלעד בהט: אני לא יכול לפרט על התלונה.

סנ"צ גלעד בהט: התלונה נמצאת בחקירה.

סנ"צ גלעד בהט: כמו שאמרתי, התלונה הוגשה ביום שישי כמעט לפני כניסת שבת.

לאה פדידה: אצלכם או אצל השר ארדן היא בחקירה?

קריאה: אצלם.

סנ"צ גלעד בהט: התלונה הוגשה בתחנת משטרה ואנחנו מבצעים פעולות, אני לא אפרט מה הן, אבל יש תלונה.

סנ"צ גלעד בהט: הדברים פורטו.

יואב קיש: הבנתי.

יואב קיש: אתה אומר בעצם שהשוטרים הגיעו, כבר הקלפי היה ללא אלימות והם נשארו באזור ולמעשה לא היו דיווחים על אלימות מאז שהם הגיעו.

יואב קיש: יחיאל, אתה יודע להגיד מי האנשים שהיו אלימים שם?

יואב קיש: אתה ראית שהרביצו?

יחיאל מלכה: ראיתי את ההתגודדות וראיתי פחות או יותר מה קורה שם, אבל לי היה חשוב יותר להיות בקשר עין עם המעטפות, להזמין משטרה ששום מעטפה לא - - -

יואב קיש: ואתה יודע להגיד בוודאות שמעטפות לא נעלמו או משהו?

יחיאל מלכה: חד משמעית לא.

יואב קיש: ולא פגעו במעטפות, ולתפיסתך כל האירוע הזה של האלימות והאנשים, הספירה תקינה לחלוטין?

יחיאל מלכה: לא, לא, אני אפריד.

יחיאל מלכה: האירוע של האלימות הוא לא תקין בכלל.

יחיאל מלכה: הספירה, חד משמעית הייתה תקינה, הייתה עם סדר מופתי.

יואב קיש: סדר מופתי לא, כי הייתה אלימות.

יחיאל מלכה: אני גם הסברתי מאיפה האלימות הגיעה.

יחיאל מלכה: יש להבחין בין אלימות לבין סדר בספירה ובמיון.

יחיאל מלכה: אלימות זה לא מעניינו של מנהל הבחירות.

יחיאל מלכה: סדר מופתי בספירה ובמיון אכן היה.

יואב קיש: טוב.

יואב קיש: כן, חבר הכנסת אשר.

יעקב אשר: בוקר טוב, אני עקבתי אחרי הדיון.

יעקב אשר: קודם כול אני רוצה באמת לברך את הליכוד על כניסתו המחודשת

קריאה: אחרי עשרות שנים.

יעקב אשר: לא עשרות.

קריאה: הליכוד, עשרות שנים, 25 שנה.

יעקב אשר: אז קודם כול ברכות לליכוד על כניסתו חזרה למועצת העיר וברכות לוידר כחבר מועצה.

יעקב אשר: אני הייתי רוצה לשאול את נציג המשטרה כמה תלונות היו בכל רחבי הארץ?

יעקב אשר: אני לא סתם שואל, בגלל שאני קצת הייתי עסוק בנושא הבחירות בכל הארץ.

יעקב אשר: אני מתאר לעצמי שמדובר במאות רבות של תלונות ואני גם לא יודע כמה הייתה אלימות, אבל אני יודע רק מההקפצות ומדיווחים שאני קיבלתי.

יעקב אשר: אולי באמת נשמח לשמוע, אדוני היושב ראש, בגדול, כמה מקרים כאלה היו.

יואב קיש: חבר הכנסת יעקב אשר, אני רוצה להגיד לך, יש לנו כשמונה דקות לסיים את הדיון.

יואב קיש: אנחנו ביום רביעי גם עושים דיון על תל אביב.

יואב קיש: נעשה גם דיון מקיף על כל - - - , אז לכן זה לא הזמן כרגע לקבל.

יעקב אשר: לא אטעה אם אומר שבכל רחבי הארץ היו מאות תלונות על אי סדרים ואולי עשרות תלונות על אלימות בכל רחבי הארץ, לכן באמת רציתי להציע, אדוני היושב ראש, בוא נעשה ועדת משנה של ועדת הפנים.

יעקב אשר: אם זה דבר שמאוד חשוב לנו, או ועדה מיוחדת שאתה תעשה אותה בימים הקרובים, שתבדוק תלונות בכל רחבי הארץ.

יואב קיש: מאה אחוז.

יעקב אשר: מה שצרם לי, שיום-יומיים אחרי הבחירות, על ראש שמחתנו בני ברק, ואתה יודע שבימים כאלה שבהם יש לפעמים כל מיני הסתה על רקעים כאלה או אחרים ואני בטוח שלא וידר רוצה שזה יקרה ולא אף אחד רוצה שזה יקרה, אז שמים את בני ברק.

יעקב אשר: הייתי יותר שמח שיהיה תל אביב, בני ברק, אולי עוד כמה מקומות שאני אביא לך גם כתובות שלהם.

יעקב אשר: דבר נוסף, שמעתי בדרך שדיברו פה על מזכיר הוועדה, אברהם טננבוים.

יעקב אשר: מזכיר הוועדה אברהם טננבוים, ככל שאני בגילי המתקדם יודע, הוא לפחות 35 שנה מזכיר ועדת הבחירות לדורותיה של העיר.

יואב קיש: אז הוא לפחות מעודכן שיש מיילים.

יואב קיש: סלולר עוד לא.

יעקב אשר: יכול להיות שבחלק של המיילים הוא לא הכי חזק בעולם.

יעקב אשר: אני רוצה לומר דבר אחד.

יעקב אשר: אני חושב שיסתכלו בתיק האישי שלו, הרי הוא לא יכול היה להיות מזכיר ועדת הבחירות אם היה איזשהו רבב על התנהגותו בשנים עברו.

יואב קיש: חבר הכנסת יעקב אשר, חבל שהוא לא בא לוועדה.

יעקב אשר: ולכן אני אומר שחכמים היזהרו בדבריכם.

יעקב אשר: דבר אחרון שאני רוצה לומר, ודאי שיש מקרים כאלה ואחרים שיכולים לקרות, ואנחנו שמענו את הדברים של מנהל הוועדה וסגנו, שאני בטוח, ואני ביררתי גם בעצמי.

יעקב אשר: אני לא הגעתי לכאן באופן אוטומטי כנציג של סיעות מזוהות עם בני ברק בגלל החזות שלי.

יעקב אשר: בדקתי גם את עצמי בעניין הזה ואני אומר לכם בוודאות, עוד פעם, אני לא משטרה והמשטרה צריכה לעשות את התפקיד שלה, ואדרבא, שיתלוננו ויגידו ויעשו מה שצריך, אבל לא יכול להיות שאנחנו נשב כאן ונשפוט את הדברים הללו נקודתית על מקום מסוים.

יעקב אשר: צריך דבר כזה לבדוק ברוחב כשדוגמאות יש במקומות אחרים.

יואב קיש: תודה.

יואב קיש: אני בודק את זה פה נקודתית כמו שאבדוק גם במקומות אחרים.

יואב קיש: בבקשה, חברת הכנסת פדידה.

לאה פדידה: חבר'ה, חברי מועצת העיר להבדיל מאיתנו שיש לנו שלושה עוזרים ואני הייתי חברת מועצת עיר כמעט 20 שנה, באמת מתכוננים כל חמש שנים.

לאה פדידה: טוהר המידות הוא דבר חשוב מאוד.

לאה פדידה: טוהר הבחירות חשובים מאוד.

לאה פדידה: במקום שיש ספק, אין ספק.

לאה פדידה: מועלים פה מספר ספקות קשות מאוד.

לאה פדידה: ראשית, המעטפות הפתוחות זו תופעה שפעם ראשונה אני שומעת אותה ואני מגיל 26 סופרת בקלפיות ומשתתפת בבחירות.

לאה פדידה: דבר שני, זה שיש טלפונים וספירת קולות במהומה ומכות, על הרבה דברים קטנים יותר אנחנו פסלנו מעטפות או פסלנו קולות, וזה שנשלח במייל, סלח לי, אני רוצה להתבטא פה, אבל כיסוי - - - .

לאה פדידה: זה נשמע לי הזוי.

לאה פדידה: מה, אין טלפונים במדינה להגיד לבן אדם להגיע?

לאה פדידה: למה היה צריך להיות כזה ברדק ותוהו ובוהו בתוך קלפי?

לאה פדידה: נבחרי ציבור גם מתנדבים אחר כך, נותנים את נשמתם, ואנחנו צריכים לדאוג, כבוד היושב ראש, שזה לא יקרה, מעטפות פתוחות, 30 איש בספירות קלפי, טלפונים.

לאה פדידה: אין דבר כזה.

יואב קיש: תודה רבה.

יואב קיש: מסכים איתך.

יואב קיש: חבר הכנסת יואב בן צור.

יואב בן צור: אני שמעתי את כל הדוברים.

יואב בן צור: אין ספק שאלימות לא במקומנו ולא מתאימה מצד אף אחד ולא משנה מאיזו סיעה או מפלגה הוא, לא מפלגה ערבית ולא מפלגה חרדית ולא מפלגה יהודית וגם לא בליכוד, ששם בדרך כלל אנשים מתנהלים בנחת.

יואב קיש: חבר הכנסת יעקב אשר אמר על המראה.

יואב קיש: אמרתי, גם אצלנו על המראה אתה יכול להגיד שזה אותו דבר.

יואב קיש: הליכוד זה גם שם, אל תתבלבל.

יואב בן צור: אז אני אומר שעל זה אין ספק שלא צריך לעבור לסדר היום, אבל מכאן ועד להגיד שלקחו מעטפות והיה בלגאן.

יואב בן צור: אני נצמד למה שכרמית אמרה, שבעצם כל הדברים נעשו לפי החוק, ולפי החוק רשאים להזמין ולא חייבים להזמין, ועם כל הכבוד, אף אחד לא יכול להגיד, בגלל שלא הזמינו אותו או שהוא לא ראה את המייל, בגלל זה צריך לפסול את הבחירות, מה גם שאנחנו רואים שבאמת לא הייתה לזה היתכנות.

יואב בן צור: כמו הפרסומים שהיו, שהיו חסרים 40 קולות.

יואב בן צור: לא הייתה היתכנות בכלל לכל הדבר הזה, ולהגיד שבגלל זה עכשיו צריך לפסול את כל הקולות ואת כל הבחירות וכו', אני חושב שאנחנו רחוקים משם, אלא אם מישהו רוצה לשנות את החוק ולהגיד שבאמת אם לא יהיו באי כוח הסיעות, אסור לספור ואסור להתחיל וכו', רוצה לשנות, שיתכבד וישנה.

יואב בן צור: אתה יושב ראש ועדת הפנים, אתה יכול להגיש הצעת חוק כמו הצעת החוק האחרונה שהחתמת אותי עליה, שהיא באמת הצעת חוק חיובית, אבל אני אומר, אתה יכול גם לבוא ולשנות את החוק ולהגיד ככה, ואז לליכוד לא יהיו טענות בבני ברק בכל אופן.

יואב קיש: תודה.

משה קרסיס: אני הייתי אחד האנשים שבהתחלה ניסיתי להתמודד לראשות העיר.

משה קרסיס: עשיתי שיהיו בחירות בעיר ב-2013.

משה קרסיס: בזכותי היו בחירות.

משה קרסיס: הייתי נקרא "בני ברק מאוחדת".

משה קרסיס: נכון להיום כשהגיעו הבחירות של 2018, אז באתי לקבל את הספרים.

משה קרסיס: מה שהבנתי, שיחיאל שם אותם אצל טננבוים.

משה קרסיס: הלכתי לטננבוים, המשרד שלו היה סגור ולא הצלחתי להשיג את הספרים.

משה קרסיס: הלכתי לראש העיר, לזייברט וביקשתי ממנו את הספרים.

משה קרסיס: הוא אמר לי, אין ספרים, אין בחירות בעיר.

משה קרסיס: כל הזמן הם היו עוסקים שם עם העיתון, היו אומרים שיש שם רק מועצת העיר ומדברים על רוטציה.

משה קרסיס: הם לא פרסמו בכלל בעיתון שיש בחירות.

יואב קיש: אני מבין שיש טענות.

יואב קיש: אנחנו כרגע עוסקים רק באירוע שהיה בקלפי.

משה קרסיס: אלי לפייסבוק שלחו אנשים שהם הגיעו לקלפי ואמרו להם שהם הצביעו.

משה קרסיס: יש לי הוכחות ל-13 אנשים כאלה שבאו לבחירות ואמרו להם, הצבעתם, אתם לא צריכים להצביע.

יואב קיש: זה הליך אחר.

יואב קיש: צריך לפנות למשטרה ולפתוח תלונה, ואם זה המצב, לפעמים זה גם יכול לבטל בחירות.

יואב קיש: כן, בבקשה.

אליהו ברבי: שלום חבר הכנסת יואב קיש, שמי אליהו ברבי.

אליהו ברבי: אני הייתי משקיף בקלפיות.

יואב קיש: מטעם מי?

אליהו ברבי: הליכוד כמובן.

אליהו ברבי: מה שקרה זה ששמעתי לא פעם ולא פעמיים, מכל מיני קלפיות באו אלי אנשים, אומרים לי, תשמע, שמענו שמעלימים פה, מעלימים שם, מתלחששים.

אליהו ברבי: זה דבר אחד.

אליהו ברבי: נושא שני, שבאו ואמרו לי, כשבאנו לעירייה כביכול אומרים לנו שעץ שמו כביכול 350 קולות היה מהפלג הירושלמי.

אליהו ברבי: אם זה הפלג הירושלמי שהם אנטי על החיילים, שכל יום חוסמים כבישים ברחובות בני ברק וירושלים ועושים את המהומות, איך זה כביכול מתקבל על הדעת שהם כביכול שמו 350 קולות בקלפי מטעם החיילים והאסירים?

יואב קיש: אמרו לך שהיו 770, כשרק 170 מתוכם חיילים ואחרים זה היה - - -

אליהו ברבי: אני שואל איך זה הגיוני?

אליהו ברבי: יש דעה פה ודעה פה ודעה שם.

יואב קיש: תודה.

יואב קיש: וידר, מילת סיכום.

יעקב וידר: קודם כול, יושב ראש הוועדה, אני רוצה להודות לך על הדיון הזה.

יעקב וידר: הו סופר חשוב.

יעקב וידר: לא רלוונטי מפלגה.

יעקב וידר: יש פה באמת מלחמה על האמת.

יעקב וידר: אני גם מודה לך ומודה לכל הח"כים שמשתתפים.

יעקב וידר: תראו, אמר לי חבר מועצה בבני ברק, מה אתה מתפלא?

יעקב וידר: זה תמיד קורה פה בבני ברק.

יעקב וידר: תמיד יש את הבלגן הזה, באים, הולכים.

יעקב וידר: אז לא, לא מקובל עלי התופעות האלה.

יעקב וידר: לא יכול לקרות.

יעקב וידר: לא יהיה במשמרת שלי ואני גם מאמין שחבר הכנסת יעקב אשר שהוא היה ראש עירייה, מזדהה עם הדברים.

יעקב וידר: לא אמורים לקרות דברים כאלה.

יעקב וידר: בני ברק היא לא מחוץ לחוק.

יעקב וידר: בני ברק היא במסגרת החוק וצריך להתנהל בה כפי שמתנהלים בכל ערי ישראל ולא אמורים לקרות דברים כאלו.

יעקב וידר: אני אומר לכם, ברמה האישית אין לי שום אמון בעסקני העירייה.

יעקב וידר: אני רוצה סעד מהכנסת.

יעקב אשר: תבוא לישיבת מועצה.

יעקב וידר: אין לי שום אמון בעסקני העירייה.

יעקב וידר: כשמזכיר העירייה שהוא אמור להיות איש ניטרלי, שולח תנועות מגונות כלפינו כשאנחנו מגישים רשימה, ואני הזהרתי את יושב ראש ועדת הבחירות מהדברים האלו.

יעקב וידר: מבחינתי האיש הזה לא ניטרלי בעליל.

יעקב וידר: הוא נציג של אחת מהמפלגות שם.

יעקב וידר: צר לי שראשי העירייה לא באו לפה.

יעקב וידר: הם צריכים גם להשיב תשובות.

יעקב וידר: הם לא צריכים לשלוח את חבר הכנסת יעקב אשר להיות השכפ"ץ שלהם.

יעקב אשר: אף אחד לא שולח אותי.

יעקב וידר: הם לא צריכים לשלוח אותך.

יעקב וידר: אתה איש נחמד וטוב.

יעקב וידר: הם לא צריכים לשלוח אותך.

יעקב וידר: לי אין אמון בתוצאות של הבחירות האלו.

יעקב וידר: יש פה המון סימני שאלה.

יעקב וידר: בדיון הזה לא יצאתי עם תשובות לשאלות האלו.

יעקב וידר: אני יוצא עם סימני שאלה גם לגבי התוצאות של הבחירות.

יעקב וידר: תודה רבה.

יואב קיש: תודה.

יואב קיש: כרמית.

כרמית פנטון: אני רוצה שיהיה ברור לעשות את ההפרדה.

כרמית פנטון: מנהל הבחירות, יחיאל מלכה, לכל אורך הדרך ניהל מערכת בחירות מבחינת סדר הדברים, מאוד מסודרת כולל בספירת החיילים.

לאה פדידה: כמה פעמים היית בבני ברק?

כרמית פנטון: בהחלט גם הייתי ביום הבחירות עצמו.

כרמית פנטון: אני רוצה שתיעשה הפרדה.

כרמית פנטון: יחיאל תיאר בדיוק את ניהול המערכת של המיון ושל הספירה וצריך לעשות את ההפרדה בין אירוע האלימות שטופל מיידית על ידו.

כרמית פנטון: אני דווחנו באותו זמן כשהייתה האלימות ושיחיאל מייד טיפל וטלפן למשטרה.

כרמית פנטון: זה אירוע חמור ביותר וצריך להפריד.

כרמית פנטון: זה לא השפיע על הספירה עצמה ועל הסדר שהתקיים בספירה עצמה וצריך להפריד, זאת אומרת, זה שמתארים שהייתה מהומה באלימות, אבל לא מהומה בספירה.

כרמית פנטון: לא הייתה מהומה בספירה וצריך לעשות הפרדה.

יואב קיש: תודה כרמית.

יואב קיש: שני אירועים מבחינתי שאני מפריד אותם: האירוע הראשון זה באמת ההתנהלות של מזכיר הוועדה כולל הזימון של האנשים, שכנראה חוקית עשה לפי החוק, אבל אין ספק שבעיניי זה נראה כשר אבל מסריח.

יואב קיש: לא יכול להיות שלא מרימים טלפון, ואני בטוח שאם הייתה איזושהי שותפות דרך עם הליכוד, אז כנראה שהיו מקבלים טלפון.

יעקב אשר: אבל אתה לא יודע, אולי הוא כן הרים.

יואב קיש: הוא בוודאות לא הרים טלפון.

יואב קיש: זה בוודאות נאמר ובדוק, לכן אם אתה שואל אותי, חבר הכנסת יעקב אשר, נכון, לא שמעתי אותו, אבל נאמר בצורה הכי ברורה שטלפון להרים כשיש עוד 20 דקות ספירה ונערכים לספירה, היה צריך להיעשות.

יואב קיש: לא נעשה.

יואב קיש: יכול להיות שזה חוקי וזה בסדר, אבל בעיניי זה לא ראוי.

יואב קיש: זה אחד.

יואב קיש: עכשיו אני מדבר על אירוע האלימות בקלפי.

יואב קיש: קודם כול, ברור, וכל חברי הכנסת וכל מי שהיה פה מגנה את נושא האלימות.

יואב קיש: זה ברור וזה מסר חשוב שיצא, מאוד חזק וברור מהוועדה.

יואב קיש: אני לא יודע להגיד אם אירוע האלימות שהיה שם השפיע על הספירה ופגע בספירה.

יואב קיש: טוענים ממשרד הפנים וועדת הקלפי שלא השפיע.

יואב קיש: אני לא יודע.

יואב קיש: לא הייתי שם שראיתי שרודפים אחרי אנשים ומסתובבים ויש מעל עשרה אנשים והוא צועק מכות.

יואב קיש: אין לי מושג.

יואב קיש: אני את הדבר הזה לא יכול לבדוק פרטנית, אבל אני חושב שהדבר הזה, מציע שייכנס לבדיקה.

יואב קיש: יכול להיות שאתם צודקים ויכול להיות שלא, ואם לא, יש לזה משמעויות.

יואב קיש: תודה רבה, הישיבה נעולה.